정조 22년
新溪生員鄭錫猷疏曰伏以殿下求農書求農器之綸音卽我宗社億萬年無疆之基也東方億兆民阜財之幾也抑亦韋布芻蕘盡言之會也臣竊覸我殿下臨御以來二十餘年之間夙夜憂勤無非勸農之政也廈氈詢訪無非務本之事也一雨之知時則丕惟曰將利於吾民之農歟一雪之呈瑞則亦惟曰將兆於來歲之豐歟諄諄之德音或發於憫旱之日懇懇之聖敎或頒於方春之初綸音一出則八方翹首羸癃殘疾莫不鼓舞婦孺輿儓莫不欣聳枎杖而聽之歸家而誦之曰何聖上明見千里之外如是也何聖上明察匹夫之艱如是也或至於感激流涕飢者忘其飢寒者忘其寒擧欣欣幸生於聖明之世而噫我聖上恤農愛民之誠至於去丙辰還穀之策而殆無餘蘊矣曲盡人情則若父兄之說門內事哀矜惻怛則若慈母之保赤子當是之時擧國之民莫不欽誦相告曰我聖上察民之瘼若是其詳也我聖上恤民之隱若是其至也必將有大設施大變通使我一國之民措於不飢不寒之域也然而側耳數年尙無處分之命何哉豈我聖上以空言試之而下亦以空言應之耶抑贊揚聖意之無其人耶抑區劃變通之無其策耶若以空言而試之則諄諄數千萬言不啻丁寧矣若以爲贊揚之無其人名臣碩輔訏謨於廟堂者足任當世之務也若以爲變通之無其策則以千乘之國爲千乘之政錢穀之出納財賦之聚散不過一卷簿書間措處之如何耳何患無其策乎然而使我聖上獨勞於上使我生民獨苦於下者非贊揚之無其人也亦非變通之無其策也一言以蔽之曰我國之政病在姑息二字苟無眼前之大害則不思來頭之大弊廟堂之上雖有經遠之策不能自拔於姑息之套而以國事擔在脊梁以民憂視爲已任不拘於俗不牽於時礭然若泰山喬嶽者也不然我聖上聰明英毅不世出之姿以我聖上深仁厚德若已恫之誠行恤農之政施仁民之惠何事之不可變而通也何物之不可區而劃乎臣亦草野間一農夫也每讀十行之綸而竊有第五倫眞明主之歎感嘆之不足至於誦詠之誦詠之不足至欲披雲霧而瀝肝膽以報答聖恩之萬一而天門深邃無路自達矣乃者日次玄枵辰屬協洽以時則此歲已遒而土運俱旺之時也以年則嗣歲將興而先寧考親耕之年也宸心惕若於對越之天民憂熲然於方寸之地渙發綸音誕告八域或有農書之可採者歟或有農器之可用者歟申申于務農之方眷眷乎利民之策欲聞草野一得之說一則大堯問野之意也一則大舜察邇之意也臣竊伏惟我聖上神聖睿智之德斲木敎耕之器使神農未創則我殿下可以創之矣相土播穀之術使后稷未始則我殿下可以始之矣凡諸務農之書利民之器莫非我殿下之所商量所揣摩則更有何農書之可求哉何農器之可問哉然而聖人智周萬物而借聽於聾明燭萬理而俯詢於蕘臣聞天下之事耳聞不如目見目見不如手執也臣手執者也天下之理遠度不如近察近察不如身歷臣身歷者也臣跧伏草野晝耕夜讀殆三十年矣書之關於農者器之利於農者時或閱於目而試於手矣金穰水毁計然之書也穿渠漑田鄭國術也務盡地力白圭之利也至若我東之農書則農家之集說穡經之遺篇蓋採農家之言而其餘種桑漬種深畝蘊崇錢鎛之制犁耟之法隨時而異其規隨地而變其用然而失其時則農書不足恃也失其所則農器不足賴也使民不失其時不失其所者固在於農書農器之外也臣請先論我國之地利次論我國之田土次論之農器後論不失時不失所之方可乎沃沮山多而濱海土瘠而風寒帶方峽窮而川深土确而野濕樂浪西北背山東南開野三南水深土饒山海參半海西畿甸土薄而山峻瀕海者多斥鹵近山者多沙石比之於中國則山東饒桑麻山西饒黍稷江南饒稻粱河北饒菽粟風氣之所異地利之所宜槪可知也我國之三南卽中國之江南也沃沮卽中國之河北也樂浪卽中國之山西也帶方卽中國之山東畿甸卽中國之冀州也海西卽中國之衮州也故田穀之所産宜於東者不宜於西宜於北者不宜於南總而論之畿甸之水田爲二萬餘結而旱田亦如之湖西之水田爲六萬餘結而旱田亦如之湖南之水田爲十二萬餘結而旱田則半之嶺南之水田爲九萬餘結而旱田多十之一海西之水田爲一萬餘結而旱田多五之四關東之水田爲三千餘結而旱田則倍之關北之水田爲四千餘結而旱田則多十倍關西之水田爲一萬餘結而旱田則近七倍由是觀之地理之高下田土之燥濕蓋可揣知而其所用之農器宜於水田者不宜於旱田用於高燥者不用卑濕其利鈍便否俗異其制地異其用比如江南之水碓山東之桔橰宜於此者不宜於彼則一也臣嘗於圭竇之中有所揣摩者可以遍用於一國而宜於燥濕高下者惟田車是已蓋田車之利有五春則有糞車一車之運當五牛之載一牛用一人而若糞車則減四牛四人牛力紓而人力寬其利一也方農之時糞田尤急先一時則穀倍後一時則穀減一時之間豐歉預判而若用糞車則敏事而及時其利二也秋則有役車方其收穫之時滯穗遺秉捿於田畝鳥鼠之所損而潦之所敗不一而足而當此之時有牛者哿矣輸運而無牛者坐而歎息若用役車則有牛者有餘力而無牛者亦無任負之勞其利三也若夫郡縣捧糴之時氷雪塞塗寒風砭骨當是之時牛足怯滑人肩將穿若役車則大者或駕之馬小者或推而行其利四也且夫民家之所用莫急於牛馬而牛馬之病常在於背足足病則不能行背病則不能載牛馬之不能壽者多由於馱重而力竭若用車則牛無背瘡馬無足病其利五也今見牛貴而設牛禁夫牛禁者禁其亂屠而已若官之厲禁也若只管嚴法而不復酌情則雖或利於牛而有時害於農何者今夫養牛者將以爲農也苟欲爲農則雖賞之而屠必不肯也若其病不能爲農則勢將賣之而牛禁旣嚴則誰能買者不能農不能賣則害在其間由是觀之用田車則牛自不貴矣或者謂中國則野廣原平故可用車而我國則不然山多而野少不便用臣以爲中國不必無山古詩云鹽車上峻坂所謂峻坂非山耶嘗聞中國用車之法路陋則用獨輪山高則用倒駕順風則用帆惟在人之所用而已且農車則所用者不過十里五里之內十里五里之內豈有處處不可行之山乎但臣所慮者天下之事初見則駭創開則疑疑且駭則不可家喩戶說而勢將難行也然而臣聞古老之言則祖宗朝欲行錢貨而民不悅時則有若故相臣李德馨柳永慶金堉或曰可行或曰不可行或廢而或行畢竟行之者自站舍始站舍者行路之所共由也耳目之所共慣也今車制亦自站舍始則必將漸效而民不撓矣凡八路貢賦之輸郡縣之馱例皆貰馬馬之貰計千里而償二千錢一馱之貰殆當一馬之價價重則馱重馬貴職由於此也若自郡縣及站舍凡馱運之物皆以車輸則朝無馱價之費官無貰馬之勞站舍之貰馬者亦將以車代馬不失其生涯轉轉相效自一人而一鄕自一鄕而一郡數年之後將遍於國中而臣又聞孝廟之自燕瀋而返國也得其水車之制以爲利於農而欲頒於國中而不果者或以偏於所用而我國之地利異於燕瀋故也今農車則異於是況國中或有用車處乎然而失其時則器不足恃也失其所則器不足賴也凡今農民之瘼不一而足而當今之急務莫如祛四害興四利何謂四害曰冗官也冗兵也貪吏也還穀也臣聞三代之時建官惟百至於唐之時雖增於古而內外文武之官不過六百夫四海之大九州之廣而建官之制多不過六百以我國之地方之人民較於中國則該所謂柳葉之小而建官則不啻十百之倍一人而有餘者十人分之一官而有餘者十官共之一官之中又有許多冗食之數不耕而食不織而衣一夫耕十夫食尙云不給而況千夫食乎農囷於出賦國囷於頒祿臣謂冗可以汰也臣聞我國之民戶爲一百五十萬餘而兵曹所屬騎步兵爲十萬有餘而各道營鎭標下營牌隊軍塘報束伍等許多名色不知其幾十倍而白骨黃口居十之三四千乘之國其賦十萬不害爲强國而不識戈矛爲何物之黃口顧安用哉且終身出布死而不減使其有鬼豈不徘徊於荒阡野草之間曰何聖明在上使我抱冤於地下乎故貧民之多子者一年之農盡歸於官臣謂冗兵可以汰也臣聞百里分憂所以牧民也今之出宰者不問民之疾苦而先問所食之厚薄習而成俗恬不爲怪鞭扑而斂之侵漁而取之以充歌舞酒肉之用雖欲農民之不困得乎臣謂貪吏可以黜也至若還穀之弊千疵而萬瘼雖賢倅良牧無可奈何而我聖上往年之策已深知而的見則今不必枚擧臣還穀可以罷也故曰去四害然後農不失其時民不失其所也管子所謂除害農之事者是也何謂四利曰擇賢才也均田制也闢閑土也和糴糶也臣聞賢才者國之實也民之祿也苟欲肥國而利民則莫先於擇賢人故舜之命九官申申於播穀之事而所仗者后棄之賢也詩三百無命官之文而獨於農官有嗟嗟之命而所戒者保介之賢也我國則初無勸農之官而可責以勸農者宰牧而已是宜擇其人擇其才能則陟之否則黜之如漢家先試郡縣後登列卿之制而我國則不然循資而遷之計級而陞之如魏晉間停年格不復問其賢否賢果有幾人而否則其於蒼生何哉臣謂賢才不可不擇也臣聞農本於田無田則農無施矣三代井田之制固不可議爲於我國之地形而在王者一視之仁不可使小民全無農土不可使豪民竝據阡陌京城勢利之族閭里之豪氓土占膏腴兼中人百家之産官收十一之稅而私收十五之稅人無半畝而廣據溝洫者有之無寸土而穀朽倉廩者有之臣謂略爲限田之制田不過十結地不過一井不許濫占則無田者可以有田矣其間有力穡而勤田致財多者宜如漢制十計四以上寵顯之規則農可以勸矣故曰田制不可不均也臣聞地無遺利則民無飢色大抵我國之地山多而野陋田之在山者多有火田加田續田陳田之名用力多而所收少或一年起而三年陳或一墾永陳其故何也所墾之利不足以償所收之稅也臣謂火田稅刪則地利可以無遺也故曰減山田之稅然後閒土可闢也臣聞利民之政莫如糴糶穀賤則增價而入之穀貴則減價而出之穀賤而農不病穀貴而民不飢耿壽昌常平之法劉晏轉漕之制蓋可考矣我國則不然年登而穀賤民不願受而强與之歲歉而穀貴民無可捧而强徵之還穀是已還穀之弊臣已仰陳於右而國不可無穀軍不可無餉還穀之所以難罷者是也然而通變之道莫如糴糶若有糴糶則國不患無穀軍不患無餉而其使民利民之道則不啻百倍於還穀矣故曰務農之要莫如罷還穀而和糴糶也故曰與四利然後農不失時民得其所也管子所謂興利農之事者是也蓋嘗論之一日無農則天地所以生民之道幾乎熄矣是故古之帝王不以農爲重試觀虞夏之文則敬授人時平秩東作者帝堯之農書也六府允治百穀用成者夏禹之農書也至於累世勤稼以農爲國者莫如周也其曰知小人依其曰知稼穡艱何莫非務農之意而于以裕後人而公卿百執事莫不以農爲職奠國家於于耟擧趾之間囿民俗以親君愛上之風周家八百年基業未必不由於一農字也臣於是論天下之大農書曰豳風七月也論天下大農器曰良耟趙鎛也而千古務農之書利農之器自在其中矣噫今此農書農器之敎實仰我聖上周咨博詢之盛德至意而臣愚死罪言不知裁妄干宸聰而臣竊聞漢臣賈誼曰天下之命繫於太子惟我元子天姿夙成睿性特達卽唐宗隨事敎誨之時而殿下今日之綸音卽一周家貽燕之謨也知稼穡之艱則基他日裕民之本也知小人之依則啓他時澤民之治也宋臣眞德秀嘗以農功辛苦告於其君其言曰農有四時之苦晨霜未釋忍飢扶犁手皴措𤁧燎火自溫者墾土之苦也暑日流金揮汗滴土山耘水耨沾體塗足者立苗之苦也霜風砭肌秋擈面縛草爲舍寒夜無眠者守禾之苦也或舂或揄載簸載揚半輸官府半入債家者食貧之苦也至若見衣則知女紅之苦見食則知農夫之苦臣請以德秀之告於君者陳於离筵之講席且以今日殿下之綸音揭於座右使我元良常常寓目一以知殿下恤民之苦心一以知生民農功之苦則我東方億萬年無疆惟休之基庶資于此矣臣無任云云答曰省疏具悉還弊旣發策以問之寧或爲無用之空言數十年前營閫之臣捐捧防役等瑣瑣屑屑名色幾皆罷其券而停其債畢竟卽不過容手於取耗之穀內而京司亦然紅蔘也婢貢也特其大者餘不可殫擧夫法也者如器之置於地惟在用之之如何還穀之爲小民切痼之瘼非不知也外此減貢而給代除役而充代被惠而息肩者又不啻幾十萬則若不從他別般講究於行之兩便之道徒然發令曰云云豈可乎哉附陳經綸下廟堂看詳措處